  Анжелика Тихонова корреспондент Удмуртиысь гурт возёсъёсы коронавирус инфекци вӧлмонэн сэрен ужзэс ыштэмъёс интыяськыны кутскизы. Со сярысь элькунысь гурт возёсъя но сиён-юонъя министерстволэн пресс-службаез ивортэ. Гурт возёсъёсын кивалтӥсьёс пусъё, берло дыре соос доры палэнын ужам муртъёс вазиськыны кутскизы. Кылсярысь, Эгра ёросысь гурт возёсъёсы азьвыл вахта амалэн уйпал улосвылъёсын ужам, Москваын яке Ижкарын графикъя тыршем 10 адямиез интыязы ини. Али соос механизатор но пудо вордӥсь луыса ужало. Ужасьёслы кулэяськемзы сярысь элькунлэн 15 ёросъёсысьтыз 37 возёсъёс веразы. Соос оглом 156 адямилы ужан инты сётыны быгато. Вань вакансиоссы «Работа в России» порталэ интыямын. Гурт возёсъёслы экономистъёс, токарьёс, вузъёсты нуллӥсь машинаен ветлӥсьёс, механизаторъёс, электрикъёс, электрогазосварщикъёс, автогаражен кивалтӥсьёс, скал кыскисьёс, зоотехникъёс, ветеринаръёс, пӧртэм ужъёсты быдэсъясьёс но мукетъёсыз кулэ Со вакытэ ик Удмуртиысь 10 ёросъёс - Алнаш, Балезино, Дэри, Камбарка, Каракулино, Кез, Можга, Сюмси, Шаркан, Юкаменск – ужасьёссы тырмыт шуыса ивортӥзы. Элькунысь гурт возёсъя но сиён-юонъя министерство югдурез чакласа возе.   Та дыре Удмуртиысь агропром огъетын 39 сюрс пал адями ужа (ветеринариез но сиён-юон поттонэз лыдэ басьтыса). 2019-тӥ арын шоро-куспо уждунлэн быдӟалаез 24 сюрс 364 манет луиз (улосвылысь оглом экономикая 34 сюрс 69 манет) Тодэ вайытом, азьвылгес улосвыл министерство ивортӥз вал, гурт возёсъёс удысын тыршись егит ӧнерчиос но ужасьёс туэ куартолэзьысен подъёмнойёс тросгес басьтыны кутскозы шуыса. Ватсалом, Удмуртиысь куинь гурт возёсъёс валэс юосты кизьыса быдтӥзы ини. Тегъёс: Ижкар Удмуртия гуртвозёс коронавирус ужасьёс уж  